Lp Arvo Aller

Maaeluminister
info@agri.ee

Lp Tanel Kiik

Sotsiaalminister

info@sm.ee

Lp Mart Helme

Siseminister

info@siseministeerium.ee

Tallinn, 1. aprill 2020

**Probleemid seoses tööjõu kättesaadavusega põllumajandus- ja toidusektoris vajavad valitsuse kiiret lahendust**

Lugupeetud härra maaeluminister, härra sotsiaalminister ja härra siseminister!

COVID-19 viirusepuhang on põhjustanud Eestis tõsise kriisi, mis mõjutab kogu majandust. Kriisi mõju ulatus erinevatele majandussektoritele on erinev ja kriisi mõjud jõuavad erinevatesse sektoritesse erinevatel aegadel, sõltuvalt piirangutest, turustuskanalite kadumisest, seotusest eksporditurgudega jne.

Tänane kriis on näidanud, kui oluline on toidujulgeolek ja toidu varustuskindluse tagamine. Keskne roll selles on meie põllumajandustootjatel ja toiduainetööstustel. Nii põllumajandus­likus esmatootmises kui toiduainetööstuses on viimase 15 aasta jooksul toimunud väga oluline tehnoloogiline areng, kuid mõlemad sektorid sõltuvad jätkuvalt olulises mahus inimtööjõu panusest.

Oleme Vabariigi Valitsuse poole pöördunud tööjõu probleemidega ja palunud nendele lahenduste leidmist. Nii põllumajanduslik esmatootmine kui ka toiduainetööstused on viimastel aastatel kasutanud olulises mahus välistööjõudu ja sellise välistööjõu osatähtsus nii oskustööliste kui hooajatööliste puhul on mõlemas sektoris aasta-aastalt kasvanud. Meile teadaolevalt oli põllumajanduse, metsamajanduse, jahinduse, kalanduse, toidu- ja joogitööstuse, toidu ja joogi serveerimise ja majutuse valdkonnas 2019. aastal tööl enam kui 5000 hooajatöötajat välisriikidest. Siseministeeriumi andmetel lõpeb käesoleva aasta aprilli jooksul 300 põllumajanduses töötava välistöötaja tööõigus.

Mõistame, et seoses majanduskriisiga on erinevates majandussektorites juba vabanenud ning lähikuudel täiendavalt vabanemas olulises mahus tööjõudu. Põllumajandus- ja toiduainetööstus saavad pakkuda kohalikule majandusele abikäe ja vähemalt osaliselt pakkuda rakendust muudest sektoritest vabanevatele Eesti inimestele, kes soovivad ja on valmis põllumajanduse ja toidutöötlemise valdkonnas töötama.

Oma eelmises pöördumises palusime kaaluda erinevaid võimalusi välistööjõu kasutamise jätkamiseks. Jätkuvalt peame väga oluliseks, et lahendus leitaks lühiajaliste välistöötajate töötamise tähtaja ajutisele pikendamisele. Vastavalt Euroopa Liidu direktiivile ei saa hooajatöötajad riigis viibida rohkem kui üheksa kuud mis tahes 12-kuulise ajavahemiku jooksul ja pärast kõnealuse ajavahemiku lõppemist peab kolmanda riigi kodanik liikmesriigi territooriumilt lahkuma. Siiski annab direktiiv liikmesriigile võimaluse anda hooajatöötajale elamisloa muul kui hooajatöö eesmärgil.Kuigi välismaalaste seaduses on sätestatud nii hooajatöötajatele kui lühiajalistele töötajatele maksimaalsed lubatud tähtajad, siis sama seadus lubab lühiajalise töötamise korral juba praegu erinevaid erandeid teatud ameti­kohtadel ning sarnast lähenemist saaks rakendada põllumajandussektori oskustööliste puhul. Kui seadusandja on pidanud võimalikuks lühiajalise töötamise osas lubada erandeid iduettevõttes töötajatele, siis kindlasti mõistab seadusandja tänases kriisiolukorras ka lehmade lüpsmise või vilja külvamise ehk kokkuvõttes toidujulgeoleku tagamise tähtsust.

Tööjõu probleemi juures tuleb kindlasti eristada lihttööliste ja oskustööliste rakendamise võimalusi. Põllumajandus saab täna tööd pakkuda kindlasti lihttöölistele ehk nendele inimestele, kellele ei pea olema töö tegemiseks erialaseid oksiseid. Siin võime rääkida peamiselt aiandussektori tööjõuvajadusest, kus hooajaliselt otsitakse näiteks taimede istutajaid, köögiviljade ja marjade korjajaid jne. Ehk töökohti, kus on võimalik suhteliselt kiiresti ettevõttes kohapeal töö selgeks õppida. Seda muidugi eeldusel, et töötaja on valmis sellele suhteliselt raskele füüsilisele tööle pühenduma. Samas vajatakse looma- ja taimekasvatusettevõtetes reeglina oskustöölisi ehk töötajad, kelle on vajalikud teadmised, varasem vastavasisuline töökogemus ja/või erialane kutsekvalifikatsioon. Sellisteks töötajateks on näiteks farmi- ja taimekasvatustöötajad, kes töötavad erinevate masinate ja tehnoloogiatega. Siin räägib välistööjõu kasutamise kasuks asjaolu, et nendel peamiselt Ukrainast tulnud oskustöölistel on juba varasem töökogemus või kutsekvalifikatsioon või nad on juba (varasemalt) meie Eesti farmides välja koolitatud.

Põllumajandusettevõtetes on võimalik ka praegu tööst huvitatud inimesi välja koolitada põllumajandusliku oskustöö tegemiseks, aga selline koolitamine nõuab aega ja resurssi. Näiteks iseseisvalt töötada suutva lüpsja koolitamiseks kulub vähemalt 1 kuu, ja silmas peab pidama, et sellega kaasneb ka tootjatele kulu nii rahalises kui tööjõu mõttes. Selleks, et parandada põllumajandustootjate võimekust teistest sektoritest vabanevate inimeste väljakoolitamiseks, vajavad põllumajandustootjad riigipoolseid toetusi. Siinkohal palume maksta palgatoetust nendele ettevõtetele, kes palkavad praeguses olukorras uue töötaja ja on valmis teda välja õpetama.

Põllumajandussektorisse töötajate leidmine on olnud keeruline erinevatel põhjustel. Üheks teguriks on ettevõtjate suutlikkus maksta tööturul konkurentsivõimelist palka. Tegemist ei ole mitte Eestile omase, vaid üldteada üle-Euroopalise probleemiga, mille põhjuseks on põllumajandussaaduste hinnatase, mille mõjutamiseks põllumajandustootjatel sisuliselt võimalus puudub. Leiame, et tänased tööturumeetmed (sotsiaalsed tagatised tööta jäänud inimestele) ja põllumajandussektori keskmine palgatase ei motiveeri tööturul vabanevaid inimesi tulema (kiiresti) põllumajandusettevõtetesse tööle. Kriisi arenedes jõuab likviidsuse probleem mõningase viivitusega kindlasti ka põllumajandus- ja toiduainesektorisse ning seetõttu ei ole sektor suuteline oma kulubaasi täna suurendama. Tööjõuprobleemi lahendamiseks (sh välistöötajate asendamiseks kohalike töötajatega) vajame riigi poolset lisaressurssi.

Tänase majandusolukorra ning kogu kriisipaketi mahu juures, oleks üsna väikese summaga (kuni 5 miljonit eurot) võimalik saavutada lühiajaliselt väga positiivne mõju nii tööturule kui toidutootmise jätkusuutlikkusele. Siiski näeme, et tööjõutemaatika vajab põhjalikke probleemilahendamise meetmeid, mis ei ole üksnes välistööjõu küsimuste kiire lahendamine. Vajame pikemaajalist plaani tööturult vabanevate töötajate ümberkoolitamiseks põllumajandus- ja toidusektori oskustöölisteks. Täna on meil tugevad põllumajandustöötajate koolitamiseks spetsialiseerinud kutsekoolid (Olustvere Teenindus- ja Maamajanduskool, Järvamaa Kutsehariduskeskus, Räpina Aianduskool), kellele peaks looma võimekuse pakkuda kiiresti ümberõppe programme kodumaist tööjõu koolitamiseks põllumajandus­- ja toidutööstusettevõtetele.

Lähtuvalt eelpool kirjeldatust teeme alljärgnevad ettepanekud probleemi lahendamiseks:

1. Palgatoetuse maksmine põllumajandus- ja toiduainesektorile lähikuudel rakendust leidvatele kodumaistele töötajatele, et põllumajandustootjatel ja toiduainetööstustel oleks võimalik ettevõttes pakkuda lisaresurssi nõudvat kohapealset ümberõpet. Selleks on vaja kujundada ümber Töötukassa koolitusmeede selliselt, et see võimaldaks põllumajandus- ja toidutootmisettevõtetel teistes sektorites vabanevat tööjõudu põllumajanduse ja toidutootmise oskustööjõuks välja koolitada.
2. Võimaldada inimestel, kes saavad töötuskindlustushüvitist, koondamishüvitist, pankrotihüvitist, töötasu hüvitist või töötu toetust, alustada tööd ja lähikuudel töötada hooajalistel ametitel põllumajandussektoris, ilma et nende hüvitismaksed lõppeksid.
3. Pikendada praegu Eestis viibivate lühiajaliste välistöötajate töölubasid kuni olukorra normaliseerumiseni põhjusel, et tegemist on reeglina meie enda farmides välja koolitatud oskustöölistega, kelle asendamine pole tööjõu liikumise piirangute tõttu võimalik.
4. Luua võimalused ja meetmed, mis võimaldaksid pakkuda kiiret ümberõpet põllu­majandusesektoris vajaminevate oskustööliste koolitamiseks.

Eesti põllumajanduse ja toiduainetööstuse ettevõtted soovivad leida kodumaist tööjõudu ning neil on valmisolek pakkuda tööd nii oskustöölistele kui ka vajalikku kohapealset ümberõpet uutele töötajatele, kuid uue olukorraga kohanemine võtab aega ja tekkinud probleemid vajavad toidutootmise jätkumise tagamiseks kiireid lahendusi. Palume arvestada meie poolsete ettepanekutega.

Loodame, et suudame erinevate meetmetega tagada põllumajandus- ja toidusektori ettevõtete tõrgeteta tegevuse ning ära hoida tootmismahtude languse, mis on ohuks nii riigi toidujulgeolekule, ekspordile kui edasisele majanduslikule toimetulekule.

Lugupidamisega

/digitaalselt allkirjastatud/ /digitaalselt allkirjastatud/

Kerli Ats Roomet Sõrmus
Juhatuse liige Juhatuse esimees
Eestimaa Talupidajate Keskliit Eesti Põllumajandus-Kaubanduskoda

kerli@taluliit.ee info@epkk.ee